ข่าวลือ EU คว่ำบาตรไทยกด SET ปิดร่วง โบรกฯเชื่อพรุ่งนี้รีบาวด์
บล.เคจีไอมองดัชนีพรุ่งนี้ (3 ธ.ค.) มีโอกาสรีบาวน์ได้ โดยให้แนวรับถัดไปที่ 1,320-1,300 จุด ส่วนแนวต้าน 1,360 จุด
2 ธ.ค. 2558

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยถึงตลาดหุ้นไทยวันนี้ (2 ธ.ค.) เป็นภาพของการ Panic จากกระแสข่าวลือที่ออกมาในช่วงบ่ายว่าทางสหภาพยุโรป (EU) อาจจะคว่ำบาตรไทย ทำให้มีแรงขายออกมา
แต่ทางนายสมคิด จาตุศรีพิทักษ์ รองนายกรัฐมนตรี ได้ออกมายืนยันว่ายังไม่มีการรายงานเรื่องดังกล่าว และเตือนอย่าเผยแพร่ข่าว แต่กระแสข่าวลือนี้ทำให้มีแรงขายออกมาอย่างหนักจนดัชนีฯหลุดแนวรับทางเทคนิคที่ 1,350 จุด ทำให้เสียภาพ Pattern ทางเทคนิคไป แต่คาดว่าดัชนีฯจะรีบาวน์ได้ในวันพรุ่งนี้
ด้านตลาดหุ้นอื่นในภูมิภาคเอเชียวันนี้เคลื่อนไหวทั้งในแดนบวก-ลบสลับกัน แต่ตลาดหุ้นไทยปรับตัวลงหนักกว่าตลาดอื่นในเอเชีย โดยนักลงทุนต่างรอดูการประชุมธนาคารกลางยุโรป (ECB) ซึ่งตลาดฯก็คาดว่าจะคงอัตราดอกเบี้ยไว้ นอกจากนี้ก็มีส่วนของจีน ที่ทางเคจีไอฯในจีน ได้คาดการณ์ว่า จีนอาจมีมาตรการกระตุ้นเศรษฐกิจเพิ่มในเร็วๆนี้ เนื่องจากเศรษฐกิจจีนยังไม่ฟื้นตัว
แนวโน้มการลงทุนในวันพรุ่งนี้ (3 ธ.ค.) ดัชนีมีโอกาสที่จะรีบาวน์ได้ โดยให้แนวรับถัดไปที่ 1,320-1,300 จุด ส่วนแนวต้าน 1,360 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 4.42 บาท ลดลง 0.10 บาท
KBANK ปิดที่ 167.00 บาท ลดลง 2.00 บาท
PTT ปิดที่ 250.00 บาท ลดลง 3.00 บาท
AOT ปิดที่ 322.00 บาท ลดลง 2.00 บาท
CPALL ปิดที่ 46.75 บาท ลดลง 0.25 บาท